ટેકનોલોજીના યુગમાં આધુનિકતા કેવળ વિવિધ ઊપકરણોના ઊપયોગથી જ આવે છે એમ માનવામાં આવે છે. વાસ્તવમાં આધુનિકતાનો સંબંધ કોઈ બાહ્ય બાબત સાથે નહીં, આંતરિક હોય છે, એટલે કે મન યા વિચાર સાથે હોય છે. લિંગભેદ મિટાવવાની વાતો હવે ચાલી રહી છે, એ દિશામાં છૂટાછવાયાં પગલાં પણ લેવાઈ રહ્યાં હશે, પણ લોકોના મનમાંથી એ ક્યારે મટશે એ સવાલ સૌથી મોટો છે. બહુ લાંબું વિચારવાની જરૂર નથી. ઘરના કોઈ મહિલાસભ્યની સાથે ઘરની બહાર નીકળવાનું બને ત્યારે ઊપલબ્ધ જાહેર સવલતોની જોગવાઈમાં મહિલાઓને ધ્યાનમાં રાખવામાં આવે છે કે કેમ એ સવાલનો જવાબ જાતે મેળવી લેવો. આધુનિકતાનો માપદંડ એ રીતે જાતે નક્કી કરી શકાય.